钦定古今图书集成/理学汇编/学行典/第227卷 > 《刘孝子石坊记》张辉
## 钦定古今图书集成/理学汇编/学行典/第227卷 > 《刘孝子石坊记》张辉

光之刘氏，讳进，字文升。以儒起家，应景泰癸酉贡，领
京闱乡荐，任太平府倅。丁父母忧，庐其侧，其孝行溢
如也。有司上其事于朝，下诏旌表其门。官转太仆寺
丞，进阶奉政大夫。秩满，将承乏正卿而公谢。世人皆
以公位不满德，然不知德之流泽，不在于身，则在于
后人。故生子六，皆贵显。长廷玺，中成化甲午魁，任莱
阳，以才优，转益都，改灵丘。次廷瓒，与兄为乡，同年登
戊戌进士。由兴化绩溪令拜监察御吏，寻升宁国知
府；廷璜拜粟七品散官；廷珂为生员，掇科有待；廷珮
亦读书克家，其子孙之蕃且盛，盖有锡类不匮者，“人
皆以公孝行所致，不亦宜乎！夫为人子，止于孝士，而
业儒，取高第，以显亲扬名，此又孝子之大也。况庐墓
而能格鸟兽、孚草木者乎？惟孝故能忠。”吾闻公自筮
仕至太仆，皆能供职匪懈，又可谓为臣尽忠者矣。惟
忠惟孝，公其迈迹自身者与？公与诸子皆有坊以表
厥宅里，无非显当时以传后世耳。第年久不支，予因
谪宦于此，兴废举坠，惕然有动于中。于是遂命工以
石易之，为世之德色《谇语》者劝焉。则兹坊之作，教之
所由生也，夫岂少哉！噫愬公计偕时，历五年而余生。
今余来官而复立此坊，使公子孙万年厌于乃德，而
令名无穷焉，又非公孝行所致与？司马公曰：“保基绪，
传子孙”，孝之实也。刘公以之。